‘Ncopp’ô “*napoli*” d’ ‘o 23 ‘e maggio, n’articulo spiecàva comme ‘o prubblema ‘e l’*ipertensione* sta cullegato cu chello ca ce magnammo. Pare ca adderittura sidece meliune ‘e ‘Taliane soffreno p’ ‘a pressione àveta, pe vvia ca nun stanno attiente a chello ca se vottano ‘ncuorpo. ‘O 14% ‘e lloro manco ‘o ssapeno e nu crestiano ‘ncopp’a ttre, ‘mmiézo a chille che ‘mméce ‘o ssapeno, nu’ rriesce a cunténere stu prubblema, pe scanzà guaje serie p’ ‘a saluta, comme ‘e mmalatie ‘e core. Accussì, cu ‘a campagna *Medico amico Day*, ô 18 ‘e maggio ‘e miédece ‘taliane facettero visite pe ssenza niente pure dint’ê supermercate, mesuranno ‘a pressione e cunziglianno comme magnà cchiù mmeglio.

A Napule, se sape, ce piace ‘o mmagnà bbuono e assaje cundito, senza sta’ a guardà si facimmo ‘e scévete juste p’ ‘a saluta. ‘E ditte antiche parlano spisso ‘e stu fatto, p’essempio quanno se dice: *“Chello che ppiace nun fa male”* o pure *“Chi tene ‘e che mmagnà nun ave a che ppenzà”.* Però chesto, ‘o ssapimmo bbuono, nun è overo. Se dice pure: *“Ommo senza vizzie, menesta senza sale”,* comme si ‘a mancanza ‘e *vizzie* facesse addeventà ‘a vita nosta chiù ‘nzìpeta. ‘Nce stanno pruverbie ca diceno ati ccose, comme: “*‘O ppoco è de ll’angelo, l’assaje è d’ ‘o cannuruto”,* però nun se po’ annià ca ‘e Napulitane teneno ‘a renza ‘e magnà assaje, ccose ‘e sfizio e senza sse preoccupà si, doppo, s’avarann’ a magnà…’*o llimone*.

Trasì dint’a nu supermercato fa vvenì ‘a voglia e se passà tutte ‘e gulìe, e spisso nu’ sse tratta sulo ‘e accattà cannarutìzzie o ‘e mmagnà cu tropp’assaje grasse. ‘Nce stanno ate sustanze ca ce pônno fa’ male, comme additive e cunzervante, jònte ‘e zùccare o tropp’assaje sale. Pe cchesto, ‘a mmeglia cosa sarrìa ‘e magnà cchiù ppoco e cu chiù accurtenza. Propeto pecché nun è overo ca *chello che ppiace nun fa male* ce avimm’ a ‘mparà a sta’ attiente ê ccose che vuttàmmo dint’ â carriòla p’ ‘a spesa, pe sarvà nu’ ssulo ‘o portafoglio ma, chello che contà cchiù d’ ‘e denare, ‘a saluta nosta.

**Ermete Ferraro**

.